***ΤΑΞΙΔΙ ΣΤΗΝ ΓΕΡΜΑΝΙΑ 24/04-29/04***

Την Κυριακή στις 24/04 το πρωί ξεκινήσαμε το ταξίδι μας προς την Γερμανία με βασικό προορισμό μας την πόλη του Φράιμπουργκ. Στις 19:00 το απόγευμα που φτάσαμε μας υποδέχτηκαν οι οικογένειες πολύ ευγενικά και χαρούμενα. Το κάθε παιδί πήγε στην οικογένεια που το φιλοξενούσε. Εγώ στο σπίτι που πήγα συγκατοικούσα και με άλλο ένα παιδί από την Καλαμάτα και έτσι ένιωθα πιο άνετα. Τα μέλη της οικογένειας ήταν πολύ φιλόξενα. Έκανα το μπάνιο μου, μου έβαλαν να φάω και ύστερα πήγα για ύπνο, διότι ήμουν κουρασμένη από το μεγάλο ταξίδι.

Την επόμενη μέρα, στις 25/04, ξυπνήσαμε στις 6:00 το πρωί. Φάγαμε ένα μεγάλο πρωινό και ύστερα ετοιμαστήκαμε, γιατί στις 7:15 περνούσε το λεωφορείο που θα μας πήγαινε στο σχολείο. Εκεί μας καλωσόρισαν με διάφορες εκδηλώσεις. Ύστερα μας πήγαν στο κλειστό γυμναστήριο, το οποίο ήταν τεράστιο και εκεί αφού χωριστήκαμε σε ομάδες κάναμε διάφορα αθλήματα. Το μεσημέρι φάγαμε στην καντίνα του σχολείου και το απόγευμα επισκεφθήκαμε την πόλη του Φράιμπουργκ καθώς και το δημαρχείο της πόλης. Αφού τελειώσαμε, επιστρέψαμε στις οικογένειες που μας φιλοξενούσαν και παίξαμε μπάσκετ σε ένα κοντινό γηπεδάκι.

Στις 26/04 επισκεφθήκαμε ένα Κέντρο Επαγγελματικής Εκπαίδευσης και εκεί παρακολουθήσαμε πώς γίνεται το μάθημα και ενημερωθήκαμε για το εκπαιδευτικό τους σύστημα. Αφού γυρίσαμε στο σχολείο, φάγαμε στην καντίνα και αργότερα πήγαμε στο ποδοσφαιρικό αθλητικό σωματείο του Φράιμπουργκ, όπου μάθαμε διάφορα για τους αθλητές και τις προπονήσεις τους. Αφού επιστρέψαμε στις οικογένειες, τα παιδιά μάς πήγαν για Bowling, όπου περάσαμε υπέροχα.

Tην Τετάρτη 27/04 ξυπνήσαμε πολύ νωρίς, περίπου στις 5, γιατί θα πηγαίναμε στο Στρασβούργο, για να επισκεφθούμε το Ευρωπαϊκό Κοινοβούλιο. Συγκεντρωθήκαμε στο σχολείο όπου μας περίμενε το λεωφορείο για το Στρασβούργο. Εκεί είχε πάρα πολύ πράσινο και ήταν υπέροχα. Αφού μπήκαμε στο Κοινοβούλιο μια ευγενική κυρία μας ξενάγησε στους χώρους του, και μετά κάναμε πικ-νικ σε ένα πάρκο της πόλης. Αργότερα πήγαμε στο κέντρο της πόλης και αντικρίσαμε το 2ο μεγαλύτερο Καθεδρικό Ναό της Γαλλίας.

Την επόμενη ημέρα στις 28/04 συγκεντρωθήκαμε στο σχολείο, κάναμε ένα μικρό κοινοβούλιο και συζητήσαμε θέματα πάνω στον αθλητισμό. Το μεσημέρι φάγαμε στην καντίνα του σχολείου και ύστερα γυρίσαμε σπίτι. Το βράδυ ήταν η βραδιά Erasmus+ και κάθε χώρα παρουσίαζε κάτι δικό της. Περάσαμε υπέροχα καθώς ήταν και η τελευταία μας μέρα εκεί. Τέλος, στις 29/04 συγκεντρωθήκαμε στο σχολείο και ξεκινήσαμε το ταξίδι μας για Καλαμάτα.